


Brīvprātīgā darba konsultatīvās padomes sēdes 
PROTOKOLS Nr. 2026/3

Rīgā,									2026. gada 23. septembrī
MS Teams platformā (attālināti)					plkst. 12:00

Sēdi vada: 
Agnija Jansone – Brīvprātīgā darba konsultatīvās padomes priekšsēdētāja vietniece, biedrības “Latvijas Pilsoniskā alianse” pārstāve
Piedalās: 
	Laura Kornete
	Valsts kancelejas Valsts pārvaldes politikas departamenta Cilvēkresursu politikas nodaļas konsultante

	Sandra Kumačeva 
	Rīgas Apkaimju iedzīvotāju centra Apkaimju attīstības un sabiedrības integrācijas pārvaldes Integrācijas un līdzdalības nodaļas projektu vadītāja

	Vineta Leončika
	Nodarbinātības valsts aģentūras Attīstības un analītikas departamenta direktore

	Agita Pleiko
	Biedrības “Vidusdaugavas NVO centrs” pārstāve

	Ilze Zosule
	Nodibinājuma “HOSPISS LV” pārstāve

	Jānis Drigins
	Izglītības un zinātnes ministrijas  Jaunatnes politikas nodaļas vecākais eksperts (jaunatnes politikas jomā)

	Kristīne Kļukoviča
	Sabiedrības integrācijas fonda Sekretariāta direktora vietniece, Saliedētas sabiedrības atbalsta departamenta direktore

	Inese Šubēvica
	Biedrības “Latvijas Sieviešu nevalstisko organizāciju sadarbības tīkls” pārstāve

	Sanita Usāne
	Valsts probācijas dienesta Izlīguma un sabiedrības līdzdalības koordinēšanas departamenta vecākā eksperte

	Ilze Muceniece
	Aizsardzības ministrijas Administratīvā un dokumentu pārvaldības departamenta Personāla nodaļas vadītāja

	Laura Vanaga
	Veselības ministrijas Nozares cilvēkresursu attīstības nodaļas vecākā eksperte

	Emīls Liepnieks
	Ekonomikas ministrijas Cilvēkkapitāla attīstības departamenta vecākais eksperts

	Mudīte Juhna
	Latvijas Pašvaldību savienības ģenerālsekretāre

	Linda Curika
	Latvijas Sociālās uzņēmējdarbības asociācijas direktore

	Zane Grošteine-Balode
	Biedrības “Latvijas Skautu un gaidu centrālā organizācija” pārstāve

	Marta Barbara Buka
	Iekšlietu ministrijas Nozaru politikas departamenta vecākā referente



Citi dalībnieki:
	Imants Lipskis
	Labklājības ministrijas Darba tirgus politikas departamenta direktors

	Inese Boša 

	Jaunatnes starptautisko programmu aģentūras ES programmu departamenta ES programmas “Eiropas Solidaritātes korpuss” nodaļas vecākā eksperte 

	Zane Rulle
	Nodarbinātības valsts aģentūras Attīstības un analītikas departamenta Attīstības un stratēģiskās komunikācijas nodaļas vecākā eksperte

	Ilona Rute
	Nodarbinātības valsts aģentūras Attīstības un analītikas departamenta Attīstības un stratēģiskās komunikācijas nodaļas vadītāja

	Ralfs Grīnvalds
	Nodarbinātības valsts aģentūras Attīstības un analītikas departamenta Attīstības un stratēģiskās komunikācijas nodaļas vecākais eksperts


Protokolē: Anete Gaiķe, Labklājības ministrijas Darba tirgus politikas departamenta vecākā eksperte.
Darba kārtība:
1.	Brīvprātīgā darba konsultatīvās padomes sēdes atklāšana un sēdes darba kārtības apstiprināšana.
2.	Brīvprātīgā darba konsultatīvās padomes plāna 2026. gadam, kas izriet no informatīvajā ziņojumā “Brīvprātīgais darbs Latvijā” identificētajiem rīcības virzieniem, īstenošanas gaita:
2.1.	Brīvprātīgā darba attīstības virzieni ES fondu jaunajā plānošanas periodā.
2.2.	Datu pieejamības veicināšana – datu apkopošanas problemātika un priekšlikumi tās uzlabošanai.
2.3.	Brīvprātīgā darba atzīšana – brīvprātīgā darba kompetenču kataloga izstrāde un integrēšana Brīvprātīgā darba informācijas sistēmā.
3.	Aktuālā informācija par NVA īstenotajiem un plānotajiem pasākumiem Starptautiskā brīvprātīgo gada 2026 ietvaros. 
4.	Aktuālā informācija par konkursu “Brīvprātīgā darba konsultatīvajā padomē iesaistāmo biedrību un nodibinājumu atlase”.
5.	Dažādi jautājumi.
1. Brīvprātīgā darba konsultatīvās padomes sēdes atklāšana un sēdes darba kārtības apstiprināšana.
A. Jansone atklāj Brīvprātīgā darba konsultatīvās padomes (turpmāk – padome) sēdi, iepazīstina ar darba kārtību un aicina padomes locekļus apstiprināt darba kārtību.
Nolēma: Apstiprināt padomes sēdes darba kārtību.
2. Brīvprātīgā darba konsultatīvās padomes plāna 2026. gadam, kas izriet no informatīvajā ziņojumā “Brīvprātīgais darbs Latvijā” identificētajiem rīcības virzieniem, īstenošanas gaita.
I. Lipskis norāda, ka noslēdzoties gandrīz trim 2026. gada ceturkšņiem, ir lietderīgi atskatīties uz padomes paveikto, īstenojot uzdevumus, kas izriet gan no informatīvā ziņojuma, gan no padomes 2026. gada darba plāna. 
2.1. Brīvprātīgā darba attīstības virzieni ES fondu jaunajā plānošanas periodā.
I. Lipskis informē, ka tika organizētas divas domnīcas par brīvprātīgā darba attīstības iespējām nākamajā Eiropas Savienības fondu plānošanas periodā, kuru rezultātā sadarbībā ar padomes locekļiem un partnerorganizācijām tika identificētas septiņas prioritārās aktivitātes. Nozīmīgākie priekšlikumi saistīti ar brīvprātīgā darba koordinatoru kapacitātes stiprināšanu un atbalsta programmas izveidi NVO, kā arī brīvprātīgā darba ekosistēmas attīstību, ietverot metodiskā atbalsta pilnveidi, pieredzes apmaiņas un starptautiskās sadarbības veicināšanu (prezentācija pievienota pielikumā). Attiecībā uz darba plāna pirmajā rīcības virzienā “Brīvprātīgā darba politikas nostiprināšana attīstības un politikas plānošanas dokumentos” iekļauto citu darbību īstenošanu informē, ka ir uzsākts Nacionālā attīstības plāna 2034 (NAP 2034) izstrādes process. LM, sniedzot komentārus par NAP 2034 sākotnējo redakciju, ir rosinājusi tajā plašāk ietvert un stiprināt brīvprātīgā darba aspektus, tādējādi veicinot brīvprātīgā darba nozīmes atspoguļojumu valsts attīstības plānošanas dokumentos. Darbs pie NAP 2034 turpināsies Valsts kancelejas organizētajās tematiskajās darba grupās, veicinot plašu dažādu iesaistīto pušu iesaisti plāna izstrādē.
2.2. Datu pieejamības veicināšana – datu apkopošanas problemātika un priekšlikumi tās uzlabošanai.
I. Lipskis informē, ka attiecībā uz darba plāna otro rīcības virzienu “Datu pieejamības veicināšana” 2026. gadā notikušas vairākas diskusijas un domnīcas par brīvprātīgā darba datu uzskaites pilnveidošanu, vienotas metodiskās pieejas izstrādi un datu ieguves iespēju attīstīšanu, lai nodrošinātu kvalitatīvāku un salīdzināmāku informāciju par brīvprātīgā darba jomu. Rezultātā tika apzinātas galvenās problēmas datu apkopošanā un identificēti risinājumi vienotas brīvprātīgā darba uzskaites veidošanai, tostarp vienotas terminoloģijas, laika uzskaites pieejas un brīvprātīgā darba jomu klasifikatora izmantošanai. Vienlaikus LM ir uzsākusi darbu pie vadlīniju izstrādes. Informē, ka organizēta tikšanās ar Centrālo statistikas pārvaldi (CSP), lai pārrunātu CSP iespējas nodrošināt regulāru, sistemātisku un ilgtspējīgu datu ieguvi par brīvprātīgo darbu Latvijā. Diskusiju rezultātā secināts, ka par pamatu brīvprātīgā darba uzskaitei saglabājami administratīvie dati, vienlaikus pilnveidojot vienotu pieeju datu uzskaitei un precizējot apkopojamo informāciju. Puses vienojās turpināt sadarbību un diskusijas par brīvprātīgā darba datu ieguves un uzskaites pilnveidošanu arī 2026. gada rudenī.
2.3.	Brīvprātīgā darba atzīšana – brīvprātīgā darba kompetenču kataloga izstrāde un integrēšana Brīvprātīgā darba informācijas sistēmā.
L. Kornete informē par progresu brīvprātīgajā darbā iegūto kompetenču kataloga izstrādē. Pēc 2026. gada maijā notikušās padomes sēdes, kurā tika sniegta informācija par kompetenču kataloga izstrādes procesu, turpināts darbs pie kataloga pilnveides, precizējot kompetenču aprakstus un rīcības pazīmes. Izsaka pateicību I. Šubēvicai par nodrošināto iespēju pilotēt kompetenču katalogu sarunu festivāla “Lampa” ietvaros, kas deva iespēju praktiski pārbaudīt izstrādāto pieeju. Norāda, ka pilotēšanas rezultāti apliecināja kataloga lietderību brīvprātīgajā darbā iegūto kompetenču atzīšanā un brīvprātīgā darba koordinatoru darba atvieglošanā, vienlaikus identificējot nepieciešamos uzlabojumus. Kompetenču kataloga izstrādes darba grupā secināts, ka līdz pilnvērtīgas IT sistēmas izveidei būtu lietderīgi izmēģināt kompetenču kataloga izmantošanu vienkāršotā formā, vienlaikus izstrādājot vadlīnijas tā praktiskai lietošanai un pakāpeniskai ieviešanai brīvprātīgā darba organizācijās.
I. Šubēvica piebilst, ka vadlīnijas nepieciešams izstrādāt, negaidot digitālā risinājuma ieviešanu, jo vairākas organizācijas jau ir ieinteresētas kompetenču kataloga izmantošanā. Tas veicinātu pakāpenisku kataloga ieviešanu un plašāku tā izmantošanu praksē.
I. Lipskis papildina, ka minētajai darba grupai oktobrī būtu jāturpina darbs pie kompetenču kataloga lietošanas vadlīniju izstrādes ar mērķi tās prezentēt 2026. gada 19. novembra konferencē. Vienlaikus informē, ka darbs pie Brīvprātīgā darba informācijas sistēmas normatīvā regulējuma izstrādes ir gandrīz noslēdzies. Pēc juridiskā ietvara apstiprināšanas un nepieciešamā saskaņojuma saņemšanas no VARAM, plānots virzīt informācijas sistēmas izstrādes ieceri izskatīšanai FM iepirkumu izvērtēšanas darba grupā un pēc nepieciešamo saskaņojumu saņemšanas virzīt jautājumu izskatīšanai MK.
A. Jansone jautā, vai tieši nepieciešamie saskaņošanas procesi ir iemesls, kādēļ līdz šim vēl nav izsludināts brīvprātīgā darba informācijas sistēmas izstrādes iepirkums.
I. Lipskis skaidro, ka informācijas sistēmas izstrādes iepirkuma virzība ir saistīta ar nepieciešamo saskaņojumu procesu, jo iepirkumiem, kuru paredzamā līgumcena pārsniedz 140 000 euro, ir jāsaņem Finanšu ministrijas attiecīgās darba grupas akcepts.
A. Jansone norāda, ka NVA iepriekš paustajā informācijā ir bijušas pretrunas: gada sākumā tika minēts, ka iepirkuma virzība kavējas iepirkumu speciālistu trūkuma dēļ, savukārt šobrīd no sniegtās informācijas secināms, ka galvenais iemesls ir nepieciešamie saskaņošanas procesi. 
V. Leončika informē, ka iepirkuma dokumentācija ir sagatavota un 2026. gada jūlijā notika attiecīgā iepirkuma komisijas sēde. Tomēr neilgi pēc tam tika noteikti papildu ierobežojumi un saskaņošanas prasības, kā rezultātā iepirkuma izsludināšana tika apturēta un uzsākta nepieciešamo papildu procedūru veikšana. Tiklīdz tiks saņemti visi nepieciešamie saskaņojumi, iepirkumu būs iespējams nekavējoties izsludināt.
A. Jansone aicina ziņotājus īsi reflektēt par paveikto darbu, nosaucot vienu sasniegumu, par kuru ir vislielākais gandarījums, kā arī vienu aktivitāti vai jautājumu, kura virzība noritējusi lēnāk, nekā sākotnēji plānots.
I. Lipskis norāda, ka par vienu no nozīmīgākajiem darba plāna rezultātiem uzskatāma brīvprātīgajā darbā iegūto kompetenču kataloga izstrāde un pilotēšana, kas apliecinājusi izstrādātās pieejas lietderību un nepieciešamību. Vienlaikus atzīmē, ka vairāku iecerēto aktivitāšu virzību ietekmējuši papildu saskaņošanas procesi un prasības informācijas sistēmas izstrādei, kas pagarinājušas lēmumu pieņemšanas un ieviešanas termiņus.
Nolēma:
1) Pieņemt zināšanai LM un VK sniegto informāciju.
2) Turpināt padomes darba plānā paredzēto aktivitāšu īstenošanu, īpašu uzmanību pievēršot uzsākto iniciatīvu virzībai, kā arī pārējo darba plāna uzdevumu izpildei atbilstoši noteiktajiem termiņiem un prioritātēm.
3.	Aktuālā informācija par NVA īstenotajiem un plānotajiem pasākumiem Starptautiskā brīvprātīgo gada 2026 ietvaros. 
I. Rute informē par NVA īstenotajām un plānotajām aktivitātēm Starptautiskā brīvprātīgo gada 2026 ietvaros (prezentācija pievienota pielikumā). Norāda, ka 2026. gadā organizēts vebinārs un meistarklase brīvprātīgā darba koordinatoriem, kā arī turpinās darbs pie informatīvajiem un izglītojošajiem pasākumiem dažādām mērķgrupām. Informē par sadarbību ar Valsts izglītības attīstības aģentūru vebināra organizēšanā skolu personālam, lai aktualizētu un popularizētu brīvprātīgo darbu kā vienu no iespējām skolēnu mācību un pētnieciskās darbības īstenošanā.
Atzīmējot Starptautisko senioru dienu, oktobrī plānots informatīvs pasākums par brīvprātīgo darbu senioru jomā, kurā organizācijas un seniori dalīsies pieredzē par brīvprātīgā darba iespējām un ieguvumiem. Vērš uzmanību, ka ir atbrīvojušās vietas rīt organizētajā meistarklasē brīvprātīgā darba koordinatoriem un aicina padomes locekļus izplatīt šo informāciju potenciālajiem dalībniekiem. Vienlaikus turpinās konkursa “Gada brīvprātīgais” organizēšana, nacionālās konferences sagatavošana, brīvprātīgā darba vēstnešu iniciatīvas īstenošana un sabiedrības informēšanas pasākumi, tostarp sociālajos tīklos. I. Rute informē par brīvprātīgā darba popularizēšanas kampaņas īstenošanas progresu, ko īsteno SIA “RABU Digital” saskaņā ar noslēgto 12 mēnešu līgumu. 
V. Leončika papildina, ka viena no nākamajām brīvprātīgā darba popularizēšanas kampaņas aktivitātēm būs sadarbība ar sabiedrībā zināmām personībām (K. Garklāva, Z. Daudziņa, Finķis), kuras praktiski izmēģinās brīvprātīgo darbu un dalīsies savā pieredzē, tādējādi veicinot sabiedrības interesi un izpratni par brīvprātīgā darba iespējām.
A. Pleiko interesējas, kādi komunikācijas kanāli un aktivitātes tiks izmantoti, lai sasniegtu seniorus un veicinātu viņu iesaisti brīvprātīgajā darbā, īpaši akcentējot senioru dzīves pieredzes un pieejamā laika potenciālu brīvprātīgā darba veikšanai.
I. Rute norāda, ka senioru auditorijas sasniegšanai komunikācijā tiks izmantoti dažādi kanāli, tostarp sociālie tīkli, kuros senioru aktivitāte pakāpeniski pieaug, kā arī reģionālie un drukātie mediji informatīvās kampaņas ietvaros.
A. Pleiko aicina informācijas izplatīšanā par brīvprātīgā darba iespējām senioriem izmantot arī Latvijas Trešās paaudzes universitāšu asociāciju, iesaistot to sadarbībā un informācijas apritē ar senioru jomas organizācijām, ņemot vērā asociācijas plašo senioru skolu tīklu visā Latvijā.
L. Curika aicina, plānojot un īstenojot publiskos iepirkumus komunikācijas un sociālo kampaņu īstenošanai brīvprātīgā darba jomā, lielāku uzmanību pievērst sociālās ekonomikas principiem, paredzot iespējas NVO un sociālo uzņēmumu iesaistei, kā arī nodrošinot taisnīgu atlīdzību par to sniegto ieguldījumu un ekspertīzi.
A. Pleiko norāda, ka L. Curikas iepriekš paustais aspekts tika pārrunāts jau kampaņas sagatavošanās procesā, tomēr tas, iespējams, nav ticis pilnvērtīgi ņemts vērā.
A. Jansone jautā, vai brīvprātīgā darba popularizēšanas kampaņas iepirkuma piedāvājumu izvērtēšanas komisijā bija pārstāvēts arī nevalstiskais sektors.
V. Leončika skaidro, ka iepirkuma piedāvājumu izvērtēšanu veica NVA izveidota iepirkuma komisija, kuras sastāvā bija NVA darbinieki.
A. Jansone pauž kritisku nostāju par NVA organizēto komunikācijas kampaņas iepirkuma procesu un novirzes no sākotnējiem uzstādījumiem, uzdod jautājumu par kampaņas finansējuma apmēru, iepirkuma nosacījumiem un izvēlēto īstenošanas pieeju. Norāda, ka sākotnēji bija diskutēts par koncentrētu brīvprātīgā darba popularizēšanas kampaņu saistībā ar Starptautisko Brīvprātīgo gadu.
V. Leončika skaidro, ka kampaņas maksimālais plānotais finansējums bija 40 000 euro, savukārt iepirkuma rezultātā tika izvēlēts izdevīgākais piedāvājums ar zemāku cenu. Norāda, ka, ņemot vērā pieejamo finansējumu, pieņemts lēmums kampaņu īstenot ilgākā laika periodā, nodrošinot regulāru sabiedrības informēšanu par brīvprātīgo darbu. Papildus informē, ka kampaņa vēl ir sākuma posmā un lielākā daļa plānoto aktivitāšu, tostarp sadarbība ar dažādām mērķgrupām un reģionālajiem partneriem, vēl tiks īstenota.
A. Jansone joprojām ir kritiska par NVA sniegtajām atbildem un jautā, ar ko brīvprātīgā darba popularizēšanas kampaņas aktivitātes atšķiras no NVA ikdienas komunikācijas darba, ko īsteno iestādes komunikācijas speciālisti, un lūdz skaidrot kampaņas pievienoto vērtību salīdzinājumā ar regulāru sabiedrības informēšanu par brīvprātīgo darbu.
V. Leončika skaidro, ka kampaņas īstenotājs nodrošina profesionālu audiovizuālā satura izstrādi, specializētas zināšanas digitālajā komunikācijā un maksas reklāmu plānošanā, kā arī mērķtiecīgu auditoriju sasniegšanu, kas pārsniedz NVA ikdienas komunikācijas kapacitāti un kompetenci.
I. Lipskis papildina, ka kampaņas aktivitāšu apjomu būtiski ietekmē pieejamais finansējums. Norāda, ka Starptautiskais brīvprātīgo gads kalpojis par impulsu uzsākt mērķtiecīgas brīvprātīgā darba popularizēšanas kampaņas, kas līdz šim nav tikušas īstenotas. Vienlaikus uzsver, ka brīvprātīgā darba popularizēšanai tiek īstenoti arī citi atsevišķi finansēti pasākumi, tostarp konference un godināšanas pasākums. Uzsver, ka kopumā tiek nodrošināts plašs aktivitāšu kopums Starptautiskā brīvprātīgo gada ietvaros, savukārt iegūtā pieredze kalpos par pamatu turpmāku un apjomīgāku brīvprātīgā darba popularizēšanas iniciatīvu plānošanai nākotnē.
L. Curika aicina nākotnē plašāk iesaistīt partnerus sabiedrības informēšanas kampaņu plānošanā un īstenošanā, uzsverot nozares organizāciju zināšanas un pieredzi attiecīgajās jomās. Vienlaikus norāda, ka profesionālu komunikācijas aģentūru iesaiste ir būtiska kvalitatīva satura izstrādei un efektīvai komunikācijas aktivitāšu īstenošanai.
I. Zosule atbalsta iepriekš pausto viedokli par nevalstisko organizāciju pieredzes izmantošanu sabiedrības informēšanā par brīvprātīgo darbu. 
A. Jansone aicina NVA plašāk izmantot padomes locekļu un viņu pārstāvēto organizāciju pieredzi un komunikācijas kanālus brīvprātīgā darba popularizēšanas aktivitāšu īstenošanā. Uzsver, ka padomes dalīborganizācijas ir nozīmīgi nozares viedokļu līderi un to aktīvāka iesaiste varētu veicināt efektīvāku sabiedrības informēšanu, plašāku mērķauditorijas sasniegšanu un veiksmīgāku brīvprātīgā darba attīstības mērķu īstenošanu.
Nolēma: 
1) Pieņemt zināšanai NVA sniegto informāciju par īstenotajiem un plānotajiem pasākumiem Starptautiskā brīvprātīgo gada 2026 ietvaros.
2) Veicināt NVA ciešāku sadarbību ar padomes locekļiem un to pārstāvētajām nevalstiskajām organizācijām, izmantojot to pieredzi, ekspertīzi un komunikācijas kanālus brīvprātīgā darba popularizēšanas aktivitāšu plānošanā un īstenošanā.
4.	Aktuālā informācija par konkursu “Brīvprātīgā darba konsultatīvajā padomē iesaistāmo biedrību un nodibinājumu atlase”.
I. Lipskis informē par padomes jaunā sastāva atlases procesa uzsākšanu. Norāda, ka līdzšinējās padomes pilnvaru termiņš tuvojas noslēgumam, tādēļ plānots izsludināt atklātu konkursu astoņu nevalstisko organizāciju dalībai padomē. Pieteikšanās termiņš paredzēts līdz 2026. gada 15. oktobrim, savukārt informācija par konkursu un pieteikšanās kārtību tiks publicēta Labklājības ministrijas tīmekļvietnē. Vienlaikus informē par plānotajām izmaiņām atlases kārtībā, paredzot, ka turpmāk konkursā tiks atlasītas organizācijas, kuras pašas deleģēs savus pārstāvjus darbam padomē, kā arī par citām izmaiņām, kas vērstas uz stabilākas pārstāvniecības un ilgtermiņa iesaistes nodrošināšanu padomes darbā.
A. Jansone vērš uzmanību uz atsevišķu padomes locekļu zemo iesaisti padomes darbā un aicina izvērtēt padomes sastāva atbilstību un dalībnieku motivāciju aktīvi iesaistīties padomes sēdēs un uzdevumu īstenošanā.
I. Lipskis informē, ka uz šī padomes sastāva noslēguma sēdi būtu iespējams sagatavot un sniegt apkopojumu par padomes darbību pēdējo divu gadu laikā, tostarp par izskatītajiem jautājumiem, īstenotajām aktivitātēm un padomes locekļu iesaisti. Vienlaikus norāda, ka padomes sastāva un pārstāvniecības modelī būtiskas izmaiņas nav paredzētas, saglabājot līdzšinējo paritātes principu un institūciju pārstāvniecību.
Nolēma:	
1) Pieņemt zināšanai LM sniegto informāciju par konkursu.
2) LM uz nākamo padomes sēdi sagatavot un prezentēt kopsavilkumu par padomes darbību 2024.–2026. gada periodā, ietverot informāciju par izskatītajiem jautājumiem, īstenotajām aktivitātēm, darba grupu rezultātiem un padomes locekļu iesaisti padomes darbā.
3) NVA organizēt domnīcu ar mērķi diskutēt par brīvprātīgā darba vēstnieku lomu, mērķi, uzdevumiem un iesaisti brīvprātīgā darba popularizēšanā un attīstībā.
5. Dažādi jautājumi.
A. Jansone jautā LM par pašreizējā padomes sastāva pilnvaru termiņa beigām, norādot, ka pirmā padomes sēde notika 2024. gada 14. novembrī. Vienlaikus rosina līdz pašreizējā padomes sastāva pilnvaru termiņa beigām organizēt vēl vienu padomes sēdi.
A. Gaiķe informē, ka LM rīkojums par Brīvprātīgā darba konsultatīvās padomes sastāva apstiprināšanu izdots 2024. gada 21. oktobrī. Norāda, ka, ievērojot padomes nolikumā noteikto, nevalstisko organizāciju pārstāvju pilnvaru termiņš padomē ir divi gadi no padomes sastāva apstiprināšanas dienas, attiecīgi pēdējā padomes sēde pašreizējā sastāvā organizējama līdz tam.
I. Zosule izsaka pateicību padomes vadībai par efektīvo padomes sēžu vadīšanu šo divu gadu laikā.
A. Pleiko izsaka pateicību padomes sekretariātam par veikto darbu padomes darbības organizēšanā un dokumentēšanā. Vienlaikus aicina, izsludinot nākamo padomes locekļu atlasi, īpašu uzmanību pievērst reģionālo organizāciju uzrunāšanai un iesaistei, lai nodrošinātu plašāku reģionu pārstāvniecību padomes darbā.
A. Jansone rosina turpināt padomes darba un sasniegto rezultātu izvērtēšanu nākamajā sēdē, aicinot padomes locekļus padomāt par sākotnējām gaidām un nozīmīgākajiem sasniegumiem. 
I. Lipskis aicina padomes locekļus līdz nākamajai padomes sēdei izvērtēt līdzšinējo padomes darba organizāciju un sniegt priekšlikumus tās pilnveidošanai, tostarp par informācijas apriti, komunikācijas formām un citiem organizatoriskiem jautājumiem, lai sekmētu efektīvāku padomes darbību turpmāk.
A. Jansone izsaka pateicību arī bijušajam labklājības ministram R. Uzulniekam kā pirmajam padomes priekšsēdētājam par ieguldījumu padomes darbības veicināšanā, atbalstu brīvprātīgā darba jautājumu aktualizēšanā un personīgo iesaisti brīvprātīgā darba popularizēšanā.
Nolēma: 	
1) Nākamo padomes sēdi organizēt līdz 2026. gada 21. oktobrim, lai pašreizējā padomes sastāvā izvērtētu padomes paveikto darbu un pārrunātu priekšlikumus turpmākai padomes darbības pilnveidei. 
2) LM apkopot padomes locekļu priekšlikumus par padomes darba organizācijas pilnveidošanu un prezentēt apkopotos rezultātus nākamajā padomes sēdē.

A. Jansone sēdi noslēdz plkst. 13:35.

Pielikumā:
1) prezentācija “Brīvprātīgā darba konsultatīvās padomes darba plāna informatīvajā ziņojumā “Brīvprātīgais darbs Latvijā” identificēto rīcības virzienu īstenošanas gaita 2026. gadā”;
2) prezentācija “Aktuālā informācija par NVA aktivitātēm brīvprātīgā darba jomā”;
3) prezentācija “Konkurss “Brīvprātīgā darba konsultatīvajā padomē iesaistāmo biedrību un nodibinājumu atlase””.


Padomes priekšsēdētāja vietniece						A. Jansone

Protokolētājs									A. Gaiķe

